།།དེ་ནས་བྱང་ཆུབ་སེམས་དཔའ་

[298A]༄༅། །འཇམ་དཔལ་གྱིས་བྱང་ཆུབ་སེམས་དཔའ་སངས་རྒྱས་དཔལ་ལ་འདི་སྐད་ཅེས་སྨྲས་སོ། །ཀྱེ་རྒྱལ་བའི་སྲས། རང་བཞིན་གཅིག་པའི་སེམས་ལ་བྱེ་བྲག་
ཐ་དད་པའི་རྣམ་པ་འདི་ལྟ་བུ་དག་འདི་ལྟ་སྟེ། བདེ་འགྲོར་འགྲོ་བ་དང། ངན་སོང་དུ་འགྲོ་བ་དང། དབང་པོ་ཚང་བ་དང། དབང་པོ་མ་ཚང་བ་དང། སྐྱེ་བ་མཐུན་པ་དང། སྐྱེ་བ་
མི་མཐུན་པ་དང། སྡུག་པ་དང། མི་སྡུག་པ་དང། བདེ་བ་མྱོང་བ་དང། སྡུག་བསྔལ་མྱོང་བ་སྣང་བ་དག་ལ་ལྟོས། ལས་ཀྱིས་ནི་སེམས་མི་ཤེས་སོ། །སེམས་ཀྱིས་ནི། ལས་མི་
ཤེས་སོ༑ ༑ཚོར་བས་ནི། རྣམ་པར་སྨིན་པ་མི་ཤེས་སོ། །རྣམ་པར་སྨིན་པས་ནི། ཚོར་བ་མི་ཤེས་སོ། །སེམས་ཀྱིས་ནི། ཚོར་བ་མི་ཤེས་སོ། །ཚོར་བས་ནི། སེམས་མི་ཤེས་
སོ༑ ༑རྒྱུས་ནི། རྐྱེན་མི་ཤེས་སོ། །རྐྱེན་གྱིས་ནི། རྒྱུ་མི་ཤེས་སོ་།དངོས་པོས་ནི། དམིགས་པ་མི་ཤེས་སོ། །དམིགས་པས་ནི། དངོས་པོ་མི་ཤེས་སོ། །དེ་ནས་བྱང་ཆུབ་སེམས་
དཔའ་སངས་རྒྱས་དཔལ་གྱིས་བྱང་ཆུབ་སེམས་དཔའ་འཇམ་དཔལ་ལ་ཚིགས་སུ་བཅད་དེ་སྨྲས་པ། སེམས་ཅན་བསྟན་པར་བྱ་བའི་ཕྱིར་།གང་འདི་ཡོངས་སུ་དྲིས་པ་དག་
ཆོས་རྣམས་ཆོས་ཉིད་ཅི་འདྲ་བ། །འཇམ་དཔལ་བདག་ལས་མཉན་པར་གྱིས། །ཆོས་རྣམས་འདི་དག་གཡོ་བ་མེད། །ཤིན་ཏུ་དངོས་པོ་མེད་པ་སྟེ། །དེ་ཕྱིར་གཞན་གྱིས་

[298B]ངོ་བོ་ཉིད་ཀྱང་མི་ཤེས་སོ། །ཇི་ལྟར་ཆུ་ཀླུང་རྒྱུད་ཀྱི་རྣམས། །གཞན་དང་གཞན་དུ་འགྲོགས་རྒྱུ་ཡང་།གཅིག་གིས་གཅིག་ནི་མི་ཤེས་ཏེ། །ཆོས་ཀྱི་ཆོས་ཉིད་དེ་བཞིན་
ནོ༑ ༑ཇི་ལྟར་འབར་བའི་མཚན་མ་ཅན། །འོད་འཕྲོ་གཞན་དང་གཞན་འགྲོགས་ཀྱང། །གཅིག་གིས་གཅིག་ནི་མི་ཤེས་ཏེ། །ཆོས་ཀྱི་ཆོས་ཉིད་དེ་བཞིན་ནོ། །ཇི་ལྟར་རླུང་ནི་བསྟེན་ཚུལ་
གྱིས༑ ༑གཞན་དང་གཞན་དུ་རབ་ཏུ་རྒྱུ། །གཅིག་གིས་གཅིག་ནི་མི་ཤེས་ཏེ། །ཆོས་ཀྱི་ཆོས་ཉིད་དེ་བཞིན་ནོ། །ཇི་ལྟར་ས་ཡི་ཁམས་ཀྱི་རྣམས། །གཅིག་ལ་གཅིག་ནི་གནས་གྱུར་ཀྱང།།
གཅིག་གིས་གཅིག་ནི་མི་ཤེས་ཏེ། །ཆོས་ཀྱི་ཆོས་ཉིད་དེ་བཞིན་ནོ་།མིག་དང་རྣ་བ་སྣ་དག་དང། །ལྕེ་དང་ལུས་དང་ཡིད་ཀྱི་རྣམས་།འདི་དག་ལས་ནི་རྒྱུ་འཁོད་ཀྱང། །བྱེད་པ་
པོ་ནི་གང་ཡང་མེད། །འབྱུང་བའི་རང་བཞིན་མེད་པ་ཡིས། །འབྱུང་བ་ཉེ་བར་བསྟན་བྱས་ཀྱང། །བསྟན་པར་བྱས་པ་གང་ཡང་མེད་།བསྟན་པ་ལ་ནི་དངོས་མེད་དེ། །མིག་ནི་
རང་བཞིན་ཉིད་ཀྱིས་སྟོང། །རྣ་བ་སྣ་ཡང་རང་བཞིན་གྱིས་།ལྕེ་དང་ལུས་དང་ཡིད་རྣམས་ཀྱང། །མེད་དེ་ཡོངས་སུ་བརྟགས་པ་ཡིན། །གང་ཞིག་རང་བཞིན་དངོས་མེད་པར། །
ཚུལ་བཞིན་རབ་ཏུ་རྟོག་བྱེད་པ། །དེ་ཡི་མིག་ལ་འཁྲུལ་པ་མེད་།ཆོས་མིག་བསམ་གྱིས་མི་ཁྱབ་པའོ། །ཡང་དག་པ་དང་ཡང་དག་མིན། །བདེན་ནམ་འོན་ཏེ་རྫུན་ཡང་རུང། །འཇིག་

[299A]༄༅། །རྟེན་འདས་དང་འཇིག་རྟེན་ཀུན། །ཚིག་གི་ལམ་གྱིས་བརྗོད་པའོ། །དེ་ནས་བྱང་ཆུབ་སེམས་དཔའ་འཇམ་དཔལ་གྱིས་བྱང་ཆུབ་སེམས་དཔའ་ནོར་དཔལ་ལ་འདི་
སྐད་ཅེས་སྨྲས་སོ། །ཀྱེ་རྒྱལ་བའི་སྲས། སེམས་ཅན་ཐམས་ཅད་སེམས་ཅན་མེད་མོད་ཀྱི། འོན་ཀྱང་དེ་བཞིན་གཤེགས་པ་ནི། སེམས་ཅན་འདུལ་བའི་དུས་ལ་ཇི་ལྟར་འབབ་
པ་དང། སེམས་ཅན་གྱི་ཚེ་ཇི་ལྟ་བ་དང། ལུས་ཇི་ལྟ་བ་དང་སྤྱོད་པ་ཇི་ལྟ་བ་དང། མོས་པ་ཇི་ལྟ་བ་དང། མཚན་མ་ཇི་ལྟ་བ་དང། བསམ་པ་ཇི་ལྟ་བ་དང། སྦྱོར་བ་ཇི་ལྟ་བ་
དང༑ སེམས་ཇི་ལྟ་བ་དང། སྤྱོད་པ་ཇི་ལྟ་བ་དེ་བཞིན་དུ་སེམས་ཅན་རྣམས་ཀྱི་སེམས་ཅན་འདུལ་བའི་ཕྱིར་མཐོང་ངོ། །དེ་ནས་བྱང་ཆུབ་སེམས་དཔའ་ནོར་དཔལ་གྱིས་བྱང་ཆུབ་
སེམས་དཔའ་འཇམ་དཔལ་ལ་ཚིགས་སུ་བཅད་དེ་སྨྲས་པ། གང་རྣམས་རབ་ཏུ་ཞི་སྤྱོད་ཅིང། །ཐོས་དང་ལྡན་པའི་ས་འདི་ཡིན། །འདི་དོན་ཅི་འདྲ་དེ་བཞིན་དུ། །འཇམ་དཔལ་
བདག་ལས་མཉན་པར་གྱིས། །བདག་གི་ལུས་ལ་སུ་གནས་ཤེས། །གང་གིས་ནད་ནི་རབ་ཤེས་པ། །ཡང་དག་ཡོད་དམ་མེད་པའི་དོན། །དེས་ནི་རབ་ཏུ་ཤེས་པ་ཡིན། །ལུས་
ཀྱི་རྣམ་པར་དགོད་པ་ནི། །ཕྱོགས་ན་མི་གནས་བརྗོད་པ་ཡིན། །དེ་བས་ཤེས་པ་དེ་གནས་ལ། །ནམ་ཡང་ཆགས་པར་མི་བྱེད་དོ། །ལུས་ནི་རྣམ་པར་སྤྱོད་པ་ཡིས། །དངོས་པོ་ཀུན་

[299B] །སེམས་ནི་ཕྱིར་ལྡོག་མི་འགྱུར་ཏེ་།དངོས་པོ་ཀུན་ནི་བརྟགས་པའོ། །གང་གི་ཚེ་ནི་རྗེས་སུ་འབྲང་།གང་གི་ཚེ་ནི་ཕྱིར་ལྡོག་འགྱུར། །ཇི་ལྟར་མགལ་
མེ་འཁོར་ལོ་ཡི། །ཐོག་མ་ཐ་མ་འཁོར་བ་བཞིན། །དངོས་པོ་ཐམས་ཅད་མི་རྟག་པར། །སྐྱེ་བོ་གང་རྣམས་རྟོག་པ་ཡང། །ལུས་ལ་བདག་ཀྱང་མེད་པའི་ཕྱིར། །འདུ་ཤེས་ཕྱིར་ཡང་
ལྡོག་པར་འགྱུར། །བདག་མེད་རྨི་ལམ་ལྟ་བུ་ཡི། །ལས་ནི་ཀུན་ཏུ་རབ་ཏུ་འབྱུང། །རྣམ་པར་སྨིན་པས་རབ་ཏུ་འབྱུང། །ཕྱི་མ་ཇི་བཞིན་སྔོན་དེ་བཞིན། །སེམས་ནི་དབང་བྱེད་ཡིན་པར་
བཤད༑ ༑དད་པའི་ཚུལ་ནི་ཇི་བཞིན་དུ། །ཚུལ་བཞིན་མ་ཡིན་ཕྱིན་ཅི་ལོག། འཇིག་རྟེན་ཐམས་ཅད་སྟོན་པར་བྱེད། །ཇི་སྙེད་འཇིག་རྟེན་བརྡ་ཡོད་པ། །དེ་དག་ཐམས་ཅད་བརྟགས་
པ་སྟེ༑ ༑ཆོས་ཉིད་དེ་ནི་ནམ་དུ་ཡང། །ཆོས་གཅིག་ལ་ཡང་མི་གནས་སོ། །རྐྱེན་རྣམས་ལ་ནི་རྟེན་བཅས་ཏེ། །ཆོས་རྣམས་སོ་སོར་རབ་ཏུ་འབྱུང། །དེ་དག་ལྡོག་པར་དེ་བཞིན་
འགྱུར༑ ༑ཕྱི་མ་ཇི་བཞིན་སྔོན་དེ་བཞིན། །དེ་ནས་བྱང་ཆུབ་སེམས་དཔའ་འཇམ་དཔལ་གྱིས་བྱང་ཆུབ་སེམས་དཔའ་རིན་ཆེན་དཔལ་ལ་འདི་སྐད་ཅེས་སྨྲས་སོ། །ཀྱེ་རྒྱལ་བའི་
སྲས་དག། སེམས་ཅན་ཐམས་ཅད་ཀྱི་འབྱུང་བ་ཆེན་པོ་བཞི་རྣམས་ཡོངས་སུ་འཛིན་པ་མེད་ཅིང་བདག་གི་མེད་ལ་མཉམ་པ་ཡིན་ཡང་འོན་ཀྱང་བདེ་བའི་ཚོར་བ་དག་ཀྱང་སྣང་

[300A]༄༅། །སྡུག་བསྔལ་གྱི་ཚོར་བ་དག་ཀྱང་སྣང། ཡིད་དུ་འོང་བར་བྱེད་པ་དང། ཡིད་དུ་མི་འོང་བར་བྱེད་པ་དང། ནང་དུ་བྱེད་པ་དང། ཕྱི་རོལ་ཏུ་བྱེད་པ་དང། ཚོར་བ་
ཆུང་བ་དང། ཚོར་བ་ཆེ་བ་དང། ཚེ་འདི་ལ་མྱོང་བ་དང། ཚེ་གཞན་ལ་མྱོང་བ་དག་ཀྱང་སྣང་ལ། ཆོས་ཀྱི་དབྱིངས་ལ་ནི། ཡིད་དུ་འོང་བའམ། ཡིད་དུ་མི་འོང་བ་ཡང་མེད་པ་འདི་
ཅི་ཞིག་དེ་ནས་བྱང་ཆུབ་སེམས་དཔའ་རིན་ཆེན་དཔལ་གྱིས་བྱང་ཆུབ་སེམས་དཔའ་འཇམ་དཔལ་ལ་ཚིགས་སུ་བཅད་དེ་སྨྲས་པ། ཇི་ལྟར་ལས་རྣམས་བྱས་གྱུར་པ། །ཚོར་བ་དེ་
བཞིན་འབྱུང་འགྱུར་གྱི། །འདི་ལ་བྱེད་པ་གང་ཡང་མེད། །འདི་ནི་སངས་རྒྱས་བསྟན་པའོ། །ཤིན་ཏུ་ཕྱིས་པའི་མེ་ལོང་ལ། །དེ་ནི་ཇི་ལྟར་འདུག་པ་བཞིན། །དེ་ལ་དེ་ནི་དེ་
བཞིན་སྣང། །ཆོས་ཀྱི་རང་བཞིན་དེ་བཞིན་ནོ། །ཇི་ལྟར་ཞིང་དང་ས་བོན་དག་གཅིག་གིས་གཅིག་ནི་མི་ཤེས་ཀྱང། །རང་བཞིན་ཉེ་བར་སྟོན་པར་བྱེད། །ལས་ཀྱི་རང་
བཞིན་དེ་བཞིན་ནོ། །སྒྱུ་མ་བྱེད་པ་མཁས་པ་ཞིག་ལམ་པོ་ཆེར་ནི་སོང་འདུག་སྟེ། །གཟུགས་རྣམས་སྟོན་པར་བྱེད་པ་བཞིན། །ལས་ཀྱི་རང་བཞིན་དེ་བཞིན་ནོ། །ཇི་ལྟར་
ཤིང་གི་འཁྲུལ་འཁོར་རྣམས། །སྣ་ཚོགས་སྒྲ་མང་རྗོད་བྱེད་ཀྱང། །དེ་ནི་བདག་དང་བདག་མེད་མིན། །ལས་ཀྱི་རང་བཞིན་དེ་བཞིན་ནོ། །ཇི་ལྟར་བྱ་རྣམས་མང་པོ་ཡི། །

[300B] །སྒྲ་སྐད་གཞན་དང་གཞན་འགྱུར་བ། །ལས་ཀྱི་རང་བཞིན་དེ་བཞིན་ནོ། །ཇི་ལྟར་མ་ཡི་མངལ་དུ་ཡང། །བུ་ནི་འཕོ་བར་མི་འགྱུར་ཏེ། །འོན་ཀྱང་དབང་
པོ་སྣ་ཚོགས་འགྱུར། །ལས་ཀྱི་རང་བཞིན་དེ་བཞིན་ནོ། །ཇི་ལྟར་སེམས་དམྱལ་འཇིགས་པ་ན། །གཤིན་རྗེའི་རིས་གཏོགས་སྡུག་བསྔལ་བ་།དེ་དག་ལ་ནི་འོང་བ་མེད། །ལས་ཀྱི་
རང་བཞིན་དེ་བཞིན་ནོ། །ཇི་ལྟར་རིན་ཆེན་མཆོག་རྣམས་དང། །ལྷ་ཡི་བུ་རྣམས་ཀུན་ལྡན་ཡང། །འཕོ་བར་སྣང་བ་གང་ཡང་མེད། །དེ་བཞིན་ལས་ཀྱི་རང་བཞིན་ནོ། །ཇི་ལྟར་
འཇིག་རྟེན་ལ་ལ་དག་བསམ་གྱིས་མི་ཁྱབ་འབར་གྱུར་ཀྱང། །དེ་དག་འོང་བ་གང་ཡང་མེད། །ལས་ཀྱི་རང་བཞིན་དེ་བཞིན་ནོ། །དེ་ནས་བྱང་ཆུབ་སེམས་དཔའ་འཇམ་དཔལ་གྱིས་
བྱང་ཆུབ་སེམས་དཔའ་ཡོན་ཏན་དཔལ་ལ་འདི་སྐད་ཅེས་སྨྲས་སོ། །ཀྱེ་རྒྱལ་བའི་སྲས་དག། དེ་བཞིན་གཤེགས་པས་ཆོས་གཅིག་མངོན་པར་སངས་རྒྱས་ན། འོན་ཀྱང་ཆོས་ཚད་མེད་
པ་ཡང་ཡང་དག་པར་སྟོན་ཞིང་ཚད་མེད་པ་ཡང་རྣམ་པར་སྟོན་སེམས་ཅན་ཚད་མེད་པ་ཡང་རབ་ཏུ་སྟོན། གསུང་ཚད་མེད་པ་ཡང་ཤིན་ཏུ་སྒྲོག་སྐུ་ཚད་མེད་པ་ཡང་ཤིན་ཏུ་སྟོན་
བསམ་པ་ཚད་མེད་པ་ཡང་ཐུགས་སུ་ཆུད། རྫུ་འཕྲུལ་ཚད་མེད་པ་ཡང་ཡང་དག་པར་སྟོན། འཇིག་རྟེན་གྱི་ཁམས་ཚད་མེད་པ་ཡང་ཤིན་ཏུ་སྐྱོང། རྒྱན་ཚད་མེད་པ་ཡང་བྱིན་གྱིས་

[301A]༄༅། །རློབ༑ སྤྱོད་ཡུལ་ཚད་མེད་པ་ཡང་ཤིན་ཏུ་སྟོན་ལ། ཆོས་ཀྱི་དབྱིངས་ཀྱང་རྣམ་པ་ཐ་དད་དུ་མི་སྣང་བ་འདི་ཅི་ཞིག། དེ་ནས་བྱང་ཆུབ་སེམས་དཔའ་ཡོན་ཏན་
དཔལ་གྱིས་བྱང་ཆུབ་སེམས་དཔའ་འཇམ་དཔལ་ལ་ཚིགས་སུ་བཅད་དེ་སྨྲས་པ། གནས་འདི་ཤེས་པར་དཀའ་བ་སྟེ། །རྒྱལ་བའི་སྲས་ཀྱིས་བདག་ལ་དྲིས། །དེ་ནི་མཁས་པས་རྣམ་
པར་ཤེས། །ཡོན་ཏན་མོས་པ་དཔྱོད་པར་བྱེད། །ཇི་ལྟར་ས་ནི་གཅིག་པུ་ཡང། །སེམས་ཅན་མང་པོ་རབ་ཏུ་རྒྱུ། །དེ་ལ་གཅིག་དང་ཐ་དད་མེད། །སངས་རྒྱས་ཆོས་ཉིད་དེ་བཞིན་ནོ། །
ཇི་ལྟར་མེ་ནི་གཅིག་པུ་ཡང། །འཇིག་རྟེན་ཀུན་ན་ཀུན་ཀྱང་འབུད། །དེ་ལ་མེ་ལྕེ་ཐ་དད་མེད། །སངས་རྒྱས་ཆོས་ཉིད་དེ་བཞིན་ནོ། །ཇི་ལྟར་རྒྱ་མཚོ་གཅིག་པུ་ལས། །ཆུ་ཀླུང་ཚད་
མེད་འབབ་གྱུར་ཀྱང། །དེ་ལ་ཆུ་ཡི་བྱེ་བྲག་མེད། །སངས་རྒྱས་ཆོས་ཉིད་དེ་བཞིན་ནོ། །ཇི་ལྟར་རླུང་ནི་གཅིག་པུ་ཡང། །འཇིག་རྟེན་ཀུན་ཏུ་རྒྱུ་ཞིང་ལྡང། །དེ་ལ་གཅིག་དང་ཐ་
དད་མེད། །སངས་རྒྱས་ཆོས་ཉིད་དེ་བཞིན་ནོ། །སྤྲིན་ཆེན་རྣམས་ནི་འབྲུག་བསྒྲགས་ཤིང། །ས་རྣམས་ཀུན་ཀྱང་ངོམས་པར་བྱེད། །དེ་ཡི་ཆར་ལ་བྱེ་བྲག་མེད། །སངས་རྒྱས་ཆོས་
ཉིད་དེ་བཞིན་ནོ། །ཇི་ལྟར་ས་ནི་གཅིག་པུ་ཡང། །མྱུ་གུ་སྣ་ཚོགས་འབྱིན་ཅིང་སྟོན། །ས་ལ་བྱེ་བྲག་འབྱེད་པ་མེད། །སངས་རྒྱས་ཆོས་ཉིད་དེ་བཞིན་ནོ། །ཇི་ལྟར་སྒྲིབ་མེད་ཉི་མ་

[301B] ༑ཕྱོགས་བཅུ་ཀུན་ན་སྣང་བར་བྱེད། །དེ་ལ་འོད་ཟེར་ཐ་དད་མེད། །སངས་རྒྱས་ཆོས་ཉིད་དེ་བཞིན་ནོ། །ཇི་ལྟར་ནམ་མཁའི་ཟླ་བ་ནི། །འཇིག་རྟེན་ཀུན་ལ་རབ་ཏུ་སྣང། །གནས་ནས་
འགྱུར་བ་གང་ཡང་མེད། །སངས་རྒྱས་ཆོས་ཉིད་དེ་བཞིན་ནོ། །ཇི་ལྟར་ཚངས་པ་མི་མཇེད་བདག་སྟོང་གསུམ་ན་ནི་འདུག་མོད་ཀྱི། །དེ་ལ་ལུས་ནི་བྱེ་བྲག་མེད། །སངས་རྒྱས་ཆོས་
ཉིད་དེ་བཞིན་ནོ། །དེ་ནས་བྱང་ཆུབ་སེམས་དཔའ་འཇམ་དཔལ་གྱིས་བྱང་ཆུབ་སེམས་དཔའ་མིག་གི་དཔལ་ལ་འདི་སྐད་ཅེས་སྨྲས་སོ། །ཀྱེ་རྒྱལ་བའི་སྲས། དེ་བཞིན་གཤེགས་
པ་ལ་དགེ་བ་བསྐྱེད་པར་གཅིག་ཀྱང་དེ་བཞིན་གཤེགས་པ་ལ་དགེ་བའི་རྩ་བ་བསྐྱེད་པའི་སེམས་ཅན་རྣམས་གཟུགས་སྣ་ཚོགས་དང། ཁ་དོག་སྣ་ཚོགས་དང། རིགས་སྣ་ཚོགས་དང་
དབང་པོ་སྣ་ཚོགས་དང། ལོངས་སྤྱོད་སྣ་ཚོགས་དང། དབང་སྣ་ཚོགས་དང། འཁོར་སྣ་ཚོགས་དང། ཕྱུག་དབུལ་སྣ་ཚོགས་དང། ཡོན་ཏན་སྣ་ཚོགས་དང། ཤེས་རབ་སྣ་ཚོགས་
སུའང་སྣང་ལ། དེ་བཞིན་གཤེགས་པ་ནི། གང་ལའང་མི་མཉམ་པའམ། ཐ་དད་དུ་དགོངས་པ་གང་ཡང་མེད་ན་འདི་ཅི་ཞིག། དེ་ནས་བྱང་ཆུབ་སེམས་དཔའ་མིག་གི་དཔལ་གྱིས་
བྱང་ཆུབ་སེམས་དཔའ་འཇམ་དཔལ་ལ་ཚིགས་སུ་བཅད་དེ་སྨྲས་པ། ཇི་ལྟར་ས་ནི་རོ་གཅིག་ཀྱང། །ས་བོན་ཚུལ་བཞིན་མྱུ་གུ་སྟོན། །བྱམས་དང་སྡང་བར་སེམས་པ་མེད། །

[302A]༄༅། །སངས་རྒྱས་ཡོན་ཕུལ་དེ་བཞིན་ནོ། །ཇི་ལྟར་ཆུ་ནི་རོ་གཅིག་ཀྱང། །སྣོད་ཀྱི་དབང་གིས་རྣམ་པར་འགྱུར། །དེ་བཞིན་སངས་རྒྱས་ཡོན་ཕུལ་བ། །རྒྱུད་ཀྱི་རྣམས་
ལ་རྣམ་པར་འགྱུར། །ཇི་ལྟར་སྒྱུ་མཁན་མཁས་པ་ནི། །རྟག་ཏུ་འཁོར་ཀྱང་མགུ་བར་བྱེད། །དེ་བཞིན་སངས་རྒྱས་ཡོན་ཕུལ་བ་།ཤིན་ཏུ་སྦྱངས་པ་དགའ་བར་བྱེད། །ཇི་ལྟར་
མཁས་པའི་རྒྱལ་པོ་དག། འགྲོ་བ་མང་པོ་ཤེས་པར་བྱེད། །དེ་བཞིན་སངས་རྒྱས་ཡོན་ཕུལ་བ། །ཇི་ལྟར་བསྐྱེད་བཞིན་ཤེས་པར་བྱེད། །ཇི་ལྟར་དྲི་མེད་མེ་ལོང་ལ། །ཅི་འདྲའི་
གཟུགས་རྣམས་དེ་བཞིན་སྣང། །དེ་བཞིན་སེམས་ཅན་བསམ་ཚུལ་དུ་།སངས་རྒྱས་ཡོན་ཕུལ་རྣམ་དག་འགྱུར། །ཇི་ལྟར་དུག་ཕན་སྨན་གྱི་རྣམས། །དུག་ནད་ཐམས་ཅད་
སོས་པར་བྱེད། །དེ་བཞིན་སངས་རྒྱས་ཡོན་ཕུལ་བ། །ཉོན་མོངས་དུག་ནི་ཆེན་པོ་སེལ། །ཇི་ལྟར་ཉི་མ་ཤར་བ་ནི། །འགྲོ་བ་འདི་དག་སྣང་བར་བྱེད། །མུན་པ་དག་ཀྱང་རྣམ་
པར་སེལ། །སངས་རྒྱས་ཡོན་ཕུལ་དེ་བཞིན་ནོ། །ཇི་ལྟར་ཟླ་བ་དྲི་མེད་པ། །ཀུན་ཏུ་མཉམ་པ་ཉིད་བྱས་ཏེ། །ས་ནི་རབ་ཏུ་སྣང་བར་བྱེད། །སངས་རྒྱས་ཡོན་ཕུལ་དེ་བཞིན་ནོ། །
ཇི་ལྟར་ཆུ་ཡི་སྟོབས་ཤུགས་ཀྱིས། །ས་རི་ཐམས་ཅད་གཡོ་འགྱུར་བ་།སངས་རྒྱས་ཡོན་ཕུལ་དེ་བཞིན་དུ། །སྲིད་གསུམ་འཁོར་བ་རྣམས་ཀྱང་སྐྱོང། །འབར་དང་འོད་འཕྲོ་

[302B] །ཐམས་ཅད་དག་ཏུ་སྲེག་པའི་དངོས། །དེ་བཞིན་སངས་རྒྱས་ཡོན་ཕུལ་བ། །འདུ་བྱེད་ཐམས་ཅད་སྲེག་པར་བྱེད། །དེ་ནས་བྱང་ཆུབ་སེམས་དཔའ་འཇམ་དཔལ་གྱིས་
བྱང་ཆུབ་སེམས་དཔའ་བརྩོན་འགྲུས་དཔལ་ལ་འདི་སྐད་ཅེས་སྨྲས་སོ་།ཀྱེ་རྒྱལ་བའི་སྲས། དེ་བཞིན་གཤེགས་པའི་བསྟན་པ་གཅིག་ན་ཐམས་ཅད་ལྟ་བ་མཐུན་པས་ཉོན་མོངས་
པ་ཐམས་ཅད་སྤོང་བར་ཅིའི་ཕྱིར་མི་འགྱུར། དེ་དག་ཀུན་ལ་ཡང་གཟུགས་ནི། གཟུགས་ཉིད་དུ་ཟད། ཚོར་བ་ཡང་ཚོར་བ་ཉིད་དུ་ཟད་འདུ་ཤེས་ཀྱང་འདུ་ཤེས་ཉིད་དུ་ཟད། འདུ་བྱེད་
རྣམས་ཀྱང་འདུ་བྱེད་རྣམས་ཉིད་དུ་ཟད། རྣམ་པར་ཤེས་པ་ཡང་རྣམ་པར་ཤེས་པ་ཉིད་དུ་ཟད། འདོད་པའི་ཁམས་ཀྱང་འདོད་པའི་ཁམས་ཉིད་དུ་ཟད། གཟུགས་ཀྱི་ཁམས་ཀྱང་
གཟུགས་ཀྱི་ཁམས་ཉིད་དུ་ཟད། གཟུགས་མེད་པའི་ཁམས་ཀྱང་གཟུགས་མེད་པའི་ཁམས་ཉིད་དུ་ཟད། མ་རིག་པ་ཡང་མ་རིག་པ་ཉིད་དུ་ཟད་སྲེད་པ་ཡང་སྲེད་པ་ཉིད་དུ་ཟད་ལ་
དེ་བཞིན་གཤེགས་པའི་བསྟན་པ་ཡང་ཕན་པར་བྱེད་པའམ། གནོད་པར་བྱེད་པ་མ་ཡིན་ན། དེ་ཅིའི་ཕྱིར། དེ་ནས་བྱང་ཆུབ་སེམས་དཔའ་བརྩོན་འགྲུས་དཔལ་གྱིས་བྱང་ཆུབ་སེམས་
དཔའ་འཇམ་དཔལ་ལ་ཚིགས་སུ་བཅད་དེ་སྨྲས་པ། དེ་ལྟར་ཁྱོད་ཀྱིས་གང་དྲིས་པ། །ལ་ལ་མྱུར་དུ་རྣམ་གྲོལ་ཞིང། །ལ་ལ་དཀའ་བར་འགྲོལ་འགྱུར་བ། །སངས་རྒྱས་སྲས་པོ་

[303A]༄༅། །བདག་ལ་ཉོན། །འདི་ནི་དཔག་ཏུ་མེད་པ་ཡི། །སངས་རྒྱས་བསྟན་གྱི་ཉེས་མ་ཡིན། །དད་དང་བརྩོན་འགྲུས་ནན་ཏན་གྱིས། །རྟག་ཏུ་ཁྱད་པར་འགྱུར་བ་ཡིན། །
ཇི་ལྟར་རྩ་དང་ཤིང་གཤེར་བ། །མེར་བཅུག་ཤིན་ཏུ་ཉམ་ཆུང་ཞིང། །རིང་པོར་མི་ཐོགས་འཆི་བར་འགྱུར། །དེ་བཞིན་ལེ་ལོ་བསྟན་པ་ལ། །ཇི་ལྟར་གཙུབས་ནས་གཙུབས་པའི་
ཚེ༑ ༑མ་བྱུང་བ་ནི་མྱུར་བཏེག་ན། །མྱུར་དུ་འཆི་བར་འགྱུར་བ་བཞིན། །དེ་ལྟར་ལེ་ལོ་བསྟན་པ་ལ། །ཉི་མའི་ནོར་བུ་ལྕི་བ་ལ་།ཡང་དང་ཡང་བཞག་བཏེག་པ་ནི། །དེ་ལ་མེ་
འབྱུང་མི་འགྱུར་ཏེ། །དེ་བཞིན་ལེ་ལོ་བསྟན་པ་ལ། །ཇི་ལྟར་ཉི་མ་ཤར་བའི་ཚེ། །བྱིས་པ་རྣམས་ནི་མིག་བཙུམས་ཤིང། །མི་མཐོང་ཅི་ཕྱིར་ཞེས་སྨྲ་བ། །དེ་བཞིན་ལེ་ལོ་བསྟན་
པ་ལ༑ ༑རྐང་ལག་མེད་པར་སྐྱེས་པའི་མི། །ཇི་ལྟར་སྨྱིག་མངའ་ཁ་བུག་གིས། །ས་ནི་དབུག་པར་འདོད་པ་བཞིན། །དེ་ལྟར་ལེ་ལོ་བསྟན་པ་ལ། །ཇི་ལྟར་བྱིས་པས་རྒྱ་མཚོ་ལས།།
ཡང་དང་ཡང་དུ་བཅུས་བྱས་ཤིང། །སྐམ་པར་ལ་ལ་འདོད་པ་ལྟར་།དེ་བཞིན་ལེ་ལོ་བསྟན་པ་ལ། །ཇི་ལྟར་བུམ་པ་ཆུས་བཀང་བཞིན་།བསྐལ་པའི་མེ་ནི་བྱུང་བའི་ཚེ། །ལ་ལ་
གསད་པར་འདོད་པ་ལྟར། །དེ་བཞིན་ལེ་ལོ་བསྟན་པ་ལ། །ཇི་ལྟར་ལ་ལ་ཕྱོགས་བཅུ་ཡི། །ནམ་མཁའ་ཇི་སྙེད་ཐ་མལ་པའི། །གཟུགས་ཀྱིས་རྒྱས་པར་དགང་སྨྲ་བ། །དེ་བཞིན་

[303B] །དེ་ནས་བྱང་ཆུབ་སེམས་དཔའ་འཇམ་དཔལ་གྱིས་བྱང་ཆུབ་སེམས་དཔའ་ཆོས་དཔལ་ལ་འདི་སྐད་ཅེས་སྨྲས་སོ་།ཀྱེ་རྒྱལ་བའི་སྲས། ཆོས་ཀྱི་ཚུལ་ཉོན་མོངས་པ་
ཐམས་ཅད་སྐེམ་པ་འདི་ཉིད་བླངས་ཀྱང་སེམས་ཅན་ལ་ལ་འདོད་ཆགས་ཀྱི་དབང་དུ་འགྲོ། ལ་ལ་ཞེ་སྡང་གི་དབང་དུ་འགྲོ། ལ་ལ་གཏི་མུག་གི་དབང་དུ་འགྲོ། ང་རྒྱལ་གྱི་དབང་དུ་འགྲོ། འཆབ་པའི་དབང་
དུ་འགྲོ། འཁོན་དུ་འཛིན་པའི་དབང་དུ་འགྲོ། ཕྲག་དོག་གི་དབང་དུ་འགྲོ་སེར་སྣའི་དབང་དུ་འགྲོ་སྒྱུའི་དབང་དུ་འགྲོ་ཞིང། གཡོའི་དབང་དུ་འགྲོ་ལ། ཆོས་དེ་དག་ཀྱང་སེམས་མེད་པར་གཟུང་དུ་ཡང་
མི་ནུས་ཏེ། ཉོན་མོངས་པར་གདགས་པ་ཀུན་གྱི་རྣམ་པ་ཀུན་ཏུ་སེམས་ཀྱི་རྒྱུད་དུ་ཟད་ན། དེ་ཇི་ལྟ་བུ། དེ་ནས་བྱང་ཆུབ་སེམས་དཔའ་ཆོས་དཔལ་གྱིས་བྱང་ཆུབ་སེམས་དཔའ་འཇམ་
དཔལ་ལ་ཚིགས་སུ་བཅད་དེ་སྨྲས་པ། གང་གི་དོན་དུ་དྲིས་པ་རྣམས་།སངས་རྒྱས་སྲས་པོ་ང་ལས་ཉོན། །ཡང་དག་སངས་རྒྱས་བསྟན་པ་འདི། །ཐོས་པ་ཙམ་གྱིས་མི་འགྲུབ་བོ། །ལ་
ལ་སྟོབས་མེད་ཆུ་ཀླུང་གིས། །ནད་ཀྱིས་ཁྱེར་བར་གྱུར་པ་དག་སྐོམ་ཞིང་ཤི་བར་གྱུར་པ་བཞིན། །མ་བསྒོམས་ཆོས་ཀྱང་དེ་བཞིན་ནོ་།ཇི་ལྟར་འགྲོ་བ་མང་པོ་ལ། །ཟས་དང་
སྐོམ་དག་སྦྱིན་བྱས་ཀྱང། །བདག་ཉིད་བཀྲེས་པས་ཤི་བ་ལྟར། །དེ་བཞིན་ཆོས་ལ་མ་བསྒོམས་པའོ། །ཇི་ལྟར་སྨན་པ་ལ་ལ་ཞིག་སྨན་རྣམས་ཐམས་ཅད་བདོག་བཞིན་དུ། །

[304A]༄༅། །ལྟོ་ཡི་ནད་ཀྱིས་ཤི་བ་བཞིན། །ཆོས་ལ་མ་བསྒོམས་དེ་བཞིན་ནོ། །ཇི་ལྟར་དབྱིག་གི་མཛོད་དག་ཏུ། །རིན་ཆེན་མང་པོ་བགྲང་བྱེད་ཀྱང། །ནམ་ཕྱེད་ཙམ་ཡང་
མི་འཐོབ་པ། །ཆོས་ལ་མ་བསྒོམས་དེ་བཞིན་ནོ། །ཇི་ལྟར་བདེ་བ་ཀུན་ལྡན་པའི། །རྒྱལ་པོའི་ཕོ་བྲང་འཁོར་སྐྱེས་ཀྱང། །ཟས་དང་སྐོམ་དག་མི་བདོག་པ། །དེ་བཞིན་ཆོས་ལ་མ་
བསྒོམས་པའོ། །ཇི་ལྟར་འོན་པ་རོལ་མོ་ཡི། །སིལ་སྙན་གླུ་ལ་མཁས་པ་ཞིག་གཞན་དག་དེ་ཡིས་དགའ་བྱེད་པ། །ཆོས་ལ་མ་བསྒོམས་དེ་བཞིན་ནོ། །ཇི་ལྟར་དམུས་ལོང་རི་
མོ་མཁན། །ཚོང་དུས་དབུས་སུ་འབྲིར་འཇུག་ཀྱང། །བདག་ཉིད་ཀྱིས་ནི་མི་མཐོང་བ། །ཆོས་ལ་མ་བསྒོམས་དེ་བཞིན་ནོ། །ཇི་ལྟར་མཚོ་ཆེན་མཉན་པ་ཞིག་སྐྱེ་བོ་མང་པོ་
སྒྲོལ་བྱེད་ཀྱང། །བདག་ཉིད་དེ་ནང་འཆི་འགྱུར་བ། །ཆོས་ལ་མ་བསྒོམས་དེ་བཞིན་ནོ། །ཇི་ལྟར་ལམ་གྱི་བཞི་མདོར་ཡང། །ཕུན་སུམ་ཚོགས་པ་ཀུན་བརྗོད་ཅིང། །བདག་གིས་
ཐོབ་པར་མི་འགྱུར་བ། །ཆོས་ལ་མ་བསྒོམས་དེ་བཞིན་ནོ། །དེ་ནས་བྱང་ཆུབ་སེམས་དཔའ་འཇམ་དཔལ་གྱིས་བྱང་ཆུབ་སེམས་དཔའ་ཡེ་ཤེས་དཔལ་ལ་འདི་སྐད་ཅེས་སྨྲས་
སོ༑ ༑ཀྱེ་རྒྱལ་བའི་སྲས། དེ་སྟེ་དེ་བཞིན་གཤེགས་པའི་བསྟན་པ་ནི། ཡེ་ཤེས་སྔོན་དུ་འགྲོ་བ་ཡིན་ན། དེ་ཅིའི་ཕྱིར་དེ་བཞིན་གཤེགས་པ་སེམས་ཅན་ལ་ལ་ལ་ནི། སྦྱིན་

[304B] ལ་ལ་ལ་ནི། ཚུལ་ཁྲིམས། ལ་ལ་ལ་ནི་བཟོད་པ། ལ་ལ་ལ་ནི། བརྩོན་འགྲུས། ལ་ལ་ལ་ནི། བསམ་གཏན། ལ་ལ་ལ་ནི། ཤེས་རབ་བརྗོད་པ་མཛད། ལ་ལ་ལ་ནི་
བྱམས་པ། ལ་ལ་ལ་ནི། སྙིང་རྗེ། ལ་ལ་ལ་ནི། དགའ་བ། ལ་ལ་ལ་ནི། བཏང་སྙོམས་བརྗོད་པ་མཛད་ཀྱང་བླ་ན་མེད་པ་ཡང་དག་པར་རྫོགས་པའི་བྱང་ཆུབ་ཏུ་ནི། ཆོས་གཅིག་འགས་
འབྱུང་བར་མི་ནུས་སོ། །དེ་ནས་བྱང་ཆུབ་སེམས་དཔའ་ཡེ་ཤེས་དཔལ་གྱིས་བྱང་ཆུབ་སེམས་དཔའ་འཇམ་དཔལ་ལ་ཚིགས་སུ་བཅད་དེ་སྨྲས་པ་སེམས་ཅན་གཞན་གྱི་བསམ་ཤེས་པ།།
ངོ་མཚར་རྨད་དུ་བྱུང་བ་སྟེ། །དེ་ལྟར་གང་གི་དོན་དྲིས་པ་།སངས་རྒྱས་སྲས་པོ་བདག་ལས་ཉོན། །སྨྲ་བའི་མཆོག་ནི་གང་ཡང་རུང། །ཆོས་གཅིག་གིས་ནི་བྱུང་བ་མེད། །གང་ཡང་
འབྱུང་བ་ཡོད་པ་མིན། །འབྱུང་བར་འགྱུར་བ་དེ་བཞིན་མེད། །སྐལ་པ་གང་ལ་གནས་པ་ཡི། །བསམ་པ་མཁྱེན་ནས་དོན་མཛད་ཅིང། །གང་ལ་ཅི་དག་ཚུལ་མཐུན་པ། །དེ་བཞིན་
ཆོས་ཀྱང་བསྟན་པ་མཛད། །སེར་སྣ་ཅན་ལ་སྦྱིན་པ་བརྗོད། །ཚུལ་ཁྲིམས་ངན་ལ་ཚུལ་ཁྲིམས་རྣམས། །མི་བཟོད་ལ་ནི་བཟོད་དང་དེས་།བརྩོན་འགྲུས་འབྱོར་པ་ལེ་ལོ་ལའོ། །
རྣམ་པར་འཁྲུགས་ལ་བསམ་གཏན་བརྗོད། །ཤེས་རབ་འབྱོར་བ་ཤེས་མེད་ལའོ། །གདུག་པའི་སེམས་ལ་བྱམས་པ་བཤད། །འཚེ་བ་རྣམས་ལ་སྙིང་རྗེ་སྟེ། །ཞུམ་པ་ལ་ནི་

[305A]༄༅། །དགའ་བ་བཤད། །འཁོར་བའི་སེམས་ལ་བཏང་སྙོམས་ཏེ་།སངས་རྒྱས་ཆོས་རྣམས་ཐམས་ཅད་ཀྱང། །རིམ་པས་དེ་ལྟར་འབྱུང་བ་ཡིན། །ཇི་ལྟར་ས་ལ་
ལས་བྱ་བ། །ཁྱིམ་གྱི་དངོས་ལ་རིམ་པ་ཡིན། །དེ་བཞིན་སྦྱིན་པ་ཚུལ་ཁྲིམས་དག་བྱང་ཆུབ་སེམས་དཔའི་ཐོག་མར་འགྲོ་རྒྱལ་བའི་གནས་དང་གྲོང་རྡལ་རྣམས། །རུབ་པའི་
ཕྱིར་ནི་ར་བ་སྟེ། །དེ་བཞིན་བཟོད་པ་བརྩོན་འགྲུས་དག་བྱང་ཆུབ་སེམས་དཔའ་རུབ་ཕྱིར་རོ། །ཇི་ལྟར་གདུགས་གཅིག་རྒྱལ་པོ་ནི། །ས་རྣམས་ཐམས་ཅད་སྐྱོང་བར་བྱེད། །
དེ་བཞིན་བསམ་གཏན་ཤེས་རབ་དག་བྱང་ཆུབ་སེམས་དཔའི་སྐྱབས་བཞིན་ནོ། །འཁོར་ལོས་བསྒྱུར་བའི་རྒྱལ་པོ་ནི། །བདེ་བ་ཐམས་ཅད་སྟེར་བ་ལྟར། །དེ་བཞིན་ཚངས་
པའི་གནས་རྣམས་ཀྱང། །བྱང་ཆུབ་སེམས་དཔའི་བདེ་བ་འབྱིན། །དེ་ནས་བྱང་ཆུབ་སེམས་དཔའ་འཇམ་དཔལ་གྱིས་བྱང་ཆུབ་སེམས་དཔའ་བཟང་པོའི་དཔལ་ལ་འདི་སྐད་
ཅེས་སྨྲས་སོ། །ཀྱེ་རྒྱལ་བའི་སྲས། དེ་སྟེ་སངས་རྒྱས་བཅོམ་ལྡན་འདས་རྣམས་ཀྱི་འབྱུང་བ་གཅིག་ན། སངས་རྒྱས་ཀྱི་ཞིང་རྣམས་ན་སྦྱོར་བ་རྣམ་པ་ཐ་དད་པ་དག་འདི་ལྟར་
འཇིག་རྟེན་གྱི་ཁམས་རྣམ་པ་ཐ་དད་པ་དང། ཆོས་བསྟན་པ་རྣམ་པ་ཐ་དད་པ་དང། སེམས་ཅན་འདུལ་བ་རྣམ་པ་ཐ་དད་པ་དང་ཚེའི་ཚད་རྣམ་པ་ཐ་དད་པ་དང། འོད་ཀྱི་

[305B] རྫུ་འཕྲུལ་དང་རྣམ་པར་འཕྲུལ་པ་རྣམ་པ་ཐ་དད་པ་དང། འཁོར་ཚོགས་པ་རྣམ་པ་ཐ་དད་པ་དང། བསྟན་པའི་ཚུལ་རྣམ་པ་ཐ་དད་པ་དང། ཆོས་
ཀྱི་བྱིན་གྱི་རླབས་རྣམ་པ་ཐ་དད་པ་དག་ཅིའི་ཕྱིར་སྣང་བར་གྱུར། སངས་རྒྱས་ཀྱི་ཆོས་ཐམས་ཅད་ཡོངས་སུ་མ་རྫོགས་པར་ནི་བླ་ན་མེད་པ་ཡང་དག་པར་རྫོགས་པའི་བྱང་ཆུབ་མངོན་
པར་འཚང་རྒྱ་བར་མི་ནུས་སོ། །དེ་ནས་བྱང་ཆུབ་སེམས་དཔའ་བཟང་པོའི་དཔལ་གྱིས་བྱང་ཆུབ་སེམས་དཔའ་འཇམ་དཔལ་ལ་ཚིགས་སུ་བཅད་དེ་སྨྲས་པ། ཆོས་ཀྱི་རྒྱལ་པོའི་ཆོས་ཉིད་
ནི༑ ༑འཇམ་དཔལ་རྟག་ཏུ་གཅིག་པ་སྟེ། །བསྒྲིབས་པ་མེད་པ་གཟིགས་པ་ཡི། །འབྱུང་བ་དེ་ཡང་གཅིག་པུ་འོ། །སངས་རྒྱས་ཐམས་ཅད་སྐུ་གཅིག་སྟེ། །དེ་བཞིན་གཤེགས་པ་ཆོས་
ཀྱི་སྐུ༑ ༑ཤེས་རབ་ཐུགས་ཀྱང་གཅིག་པ་སྟེ། །མི་འཇིགས་སྟོབས་ཀྱང་དེ་བཞིན་ནོ། །སྔོན་ཆད་བྱང་ཆུབ་ཞུགས་པའི་ཚེ། །ཇི་ལྟར་ཡོངས་སུ་བསྔོ་མཛད་པ། །འཁོར་དུ་ཆོས་རྣམས་
བསྟན་པ་དང། །དེ་དག་ཞིང་ཡང་དེ་བཞིན་འགྱུར། །ཞིང་གི་ཕུན་སུམ་གང་ཡོད་པ། །སངས་རྒྱས་རྣམས་ལ་ཐམས་ཅད་འགྲུབ། །སེམས་ཅན་ཇི་ལྟར་སྦྱངས་པ་རྣམས། །དེ་ཡི་རྣམ་
པ་དེ་ལྟར་མཐོང། །ཇི་ལྟར་སངས་རྒྱས་ཆོས་ཉིད་དུ། །ཀུན་གྱིས་སངས་རྒྱས་མི་མཐོང་སྟེ། །སངས་རྒྱས་ཞིང་དང་སྐུ་དག་དང་།འཁོར་དུ་ཆོས་བསྟན་དེ་བཞིན་ནོ། །གང་རྣམ་

[306A]༄༅། །སྨོན་ལམ་མཐུན་ལྡན་ཞིང། །སྔོན་ཆད་བསམ་པ་ཡོངས་སྦྱངས་པས། །ཐམས་ཅད་གཟིགས་པའི་ཚུལ་གྱི་རྣམས། །ཇི་ལྟ་བ་བཞིན་ཐམས་ཅད་མཐོང། །སེམས་
ཅན་བསམ་པ་ཇི་བཞིན་དང། །ལས་དང་སྟོབས་ཀྱང་ཇི་བཞིན་པ། །དེ་ལྟ་དེ་ལྟར་མཐོང་འགྱུར་ཏེ། །སངས་རྒྱས་རྣམས་ཀྱི་རྣམ་འཕྲུལ་ལོ། །སངས་རྒྱས་ཞིང་ལ་རྟོག་མི་མངའ། །
དེ་དག་བྱམས་སྡང་ཡོད་པ་མིན། །བསམ་པའི་ཚུལ་ནི་ཇི་བཞིན་དུ་།སྲོག་ཆགས་རྣམས་ཀྱིས་དེ་བཞིན་མཐོང། །རྣམ་པ་ཐ་དད་འཇིག་རྟེན་ཁམས། །དེ་ལྟར་སྣང་བར་གྱུར་
པ་དེ༑ ༑དྲང་སྲོང་ཆེན་པོ་ཀུན་གཟིགས་པའི། །ཉེས་པའི་སྐྱོན་ལས་གྱུར་པ་མེད། །གང་ན་འདུལ་བ་ཡོད་པ་ཡི། །འཇིག་རྟེན་ཁམས་རྣམས་ཐམས་ཅད་དུ། །སྐྱེས་བུ་དྲང་སྲོང་
རྣམས་ཀྱང་སྣང། །དེ་ནི་སངས་རྒྱས་ཆོས་ཉིད་དོ། །དེ་ནས་བྱང་ཆུབ་སེམས་དཔའ་དེ་དག་ཐམས་ཅད་ཀྱིས་བྱང་ཆུབ་སེམས་དཔའ་འཇམ་དཔལ་ལ་འདི་སྐད་ཅེས་སྨྲས་སོ། །
ཀྱེ་རྒྱལ་བའི་སྲས། བདག་ཅག་གིས་རང་རང་གི་སྤོབས་པ་བསྟན་པ་རྣམས་སྨྲས་པ་ཡིན་ན། ད་ཁྱོད་ཀྱིས་སངས་རྒྱས་བཅོམ་ལྡན་འདས་རྣམས་ཀྱི་ཡུལ་ལས་བརྩམས་ཏེ་
སྤོབས་པར་གྱིས་ཤིག་སངས་རྒྱས་ཀྱི་ཡུལ་གྱི་ཡུལ་ནི། གང། སངས་རྒྱས་ཀྱི་ཡུལ་གྱི་ཚོགས་ནི། གང། སངས་རྒྱས་ཀྱི་ཡུལ་དུ་འགྲོ་བ་ནི། གང། སངས་རྒྱས་ཀྱི་ཡུལ་

[306B] ཇི་ལྟ་བུ། སངས་རྒྱས་ཀྱི་ཡུལ་ཁོང་དུ་ཆུད་པའི་ཤེས་པ་ནི། གང། སངས་རྒྱས་ཀྱི་ཡུལ་གྱི་རྗེས་སུ་འགྲོ་བ་ནི། གང། སངས་རྒྱས་ཀྱི་ཡུལ་ཤིན་ཏུ་བསྟན་པ་ནི། གང། སངས་
རྒྱས་ཀྱི་ཡུལ་ཤེས་པར་བྱེད་པ་ནི། གང། སངས་རྒྱས་ཀྱི་ཡུལ་རྟོགས་པ་ནི། གང། སངས་རྒྱས་ཀྱི་ཡུལ་གྱི་ཚུལ་ནི། ཇི་ལྟ་བུ་སངས་རྒྱས་ཀྱི་ཡུལ་ནི། ཇི་ཙམ་དུ་ཡངས། དེ་ནས་བྱང་
ཆུབ་སེམས་དཔའ་འཇམ་དཔལ་གྱིས་བྱང་ཆུབ་སེམས་དཔའ་དེ་དག་ཐམས་ཅད་ལ་ཚིགས་སུ་བཅད་དེ་སྨྲས་པ། ནམ་མཁའི་ཡུལ་དང་འདྲ་བ་སྟེ། །ཀུན་ཏུ་འོད་ལ་འདྲ་བ་མེད། །སེམས་
ཅན་ཐམས་ཅད་འཇུག་པ་སྟེ། །ཆོས་ཉིད་ལ་ནི་འཇུག་པ་མེད། །ཚོགས་རྣམས་ཐམས་ཅད་བསྟན་པར་ནི། །བསྐལ་པ་བྱེ་བར་མི་ནུས་ཏེ། །ཇི་སྙེད་རྒྱལ་བའི་ཚོགས་མངའ་བ། །དེ་ནི་
སངས་རྒྱས་ཡུལ་ཡིན་ནོ། །བློ་གྲོས་སེམས་ཀྱང་དེ་བཞིན་དུ། །སེམས་ཅན་ཐམས་ཅད་རབ་ཏུ་འཇུག། དེ་ལ་བསྟན་པ་ཐོགས་པ་མེད། །དེ་ནི་སངས་རྒྱས་ཡུལ་ཡིན་ནོ། །འཇིག་
རྟེན་ཐམས་ཅད་འཇུག་པ་དང། །འཇིག་རྟེན་རྒྱུ་བ་གང་ཡོད་པ། །དེ་དག་ཀུན་ལ་ཡེ་ཤེས་གནས། །གཟུགས་སུ་སྣང་བ་མ་ཡིན་ནོ། །སངས་རྒྱས་ཡེ་ཤེས་ཆགས་མེད་དེ། །དུས་
གསུམ་ཀུན་ལ་ཆགས་པ་མེད། །ནམ་མཁའ་འབྱུང་དང་མཚུངས་པ་ཡིན་།དེ་ནི་ཡེ་ཤེས་ཡུལ་ཡིན་ནོ། །ཆོས་ཀྱི་དབྱིངས་ནི་ཐ་མི་དད། །སེམས་ཅན་ཁམས་རྣམས་རྟོགས་

[307A]༄༅། །པར་མཁྱེན། །དབྱིངས་རྣམས་ཐམས་ཅད་རབ་ཏུ་བརྙེས། །དེ་ནི་སངས་རྒྱས་ཡུལ་ཡིན་ནོ། །སྒྲར་གདགས་ཇི་སྙེད་ཡོད་པ་དང་།སེམས་ཅན་ཀུན་གྱི་སྒྲ་
སྐད་དུ༑ ༑སྒྲ་ལ་མཁྱེན་པ་ཐུགས་ཆུད་ཀྱང། །རྣམ་པར་རྟོག་པ་གང་ཡང་མེད། །རྣམ་ཤེས་རྣམ་པར་ཤེས་བྱ་མེད། །སེམས་ཀྱིས་བརྗོད་པའང་མ་ཡིན་ཏེ། །ཡེ་ཤེས་རང་
བཞིན་ཤིན་ཏུ་དག། སེམས་ཅན་རྣམས་ལའང་རབ་ཏུ་བཤད། །ཉོན་མོངས་མེད་ཅིང་ལས་མེད་དེ། །དངོས་པོ་མེད་ཅིང་གནས་པ་མེད། །སྣང་བ་མེད་ཅིང་རྒྱུ་བ་མེད། །
འཇིག་རྟེན་དག་ཏུའང་མཉམ་པར་སྤྱོད། །སེམས་ཅན་ཀུན་གྱི་སེམས་ཀྱི་རྣམས། །དུས་གསུམ་ཀུན་ཏུ་རབ་ཡངས་པ། །སེམས་གཅིག་ལ་ནི་རབ་འཇུག་པས། །སངས་རྒྱས་
རྣམས་ཀྱི་ཡེ་ཤེས་འཇུག། དེ་ནས་དེའི་ཚེ་འཇིག་རྟེན་གྱི་ཁམས་དེ་དག་ན་སེམས་ཅན་གྱི་རྒྱུད་ཇི་སྙེད་པ་དང། ཆོས་ཀྱི་རྒྱུད་ཇི་སྙེད་པ་དང། ལས་ཀྱི་རྒྱུད་ཇི་སྙེད་པ་དང་
འཇིག་རྟེན་གྱི་རྒྱུད་ཇི་སྙེད་པ་དང། ལུས་ཀྱི་རྒྱུད་ཇི་སྙེད་པ་དང། དབང་པོའི་རྒྱུད་ཇི་སྙེད་པ་དང། སྐྱེ་བའི་རྒྱུད་ཇི་སྙེད་པ་དང། ཚུལ་ཁྲིམས་ཀྱི་འབྲས་བུའི་རྒྱུད་ཇི་སྙེད་པ་
དང༑ ཚུལ་ཁྲིམས་ལོག་པའི་འབྲས་བུའི་རྒྱུད་ཇི་སྙེད་པ་དང། ཡུལ་གྱི་འབྲས་བུའི་རྒྱུད་ཇི་སྙེད་པ་དེ་དག་ཐམས་ཅད་སངས་རྒྱས་ཀྱི་མཐུས་རབ་ཏུ་སྣང་བར་གྱུར་ཏེ་

[307B]པ་དེ་བཞིན་དུ་ཤར་ཕྱོགས་ཀྱི་འཇིག་རྟེན་གྱི་ཁམས་བྱེ་བ་ཁྲག་ཁྲིག་བརྒྱ་སྟོང་ཚད་མེད་པ། དཔག་ཏུ་མེད་པ། གྲངས་
མེད་པ༑ བསམ་གྱིས་མི་ཁྱབ་པ། མཚུངས་པ་མེད་པ། ཀུན་ཏུ་མཐའ་ཡས་པ། མུ་མེད་པ། ས་མཚམས་མེད་པ། གཞལ་དུ་མེད་པ། བརྗོད་དུ་མེད་པ། ཆོས་ཀྱི་དབྱིངས་ཀྱིས་
ཀླས་པ༑ ནམ་མཁའི་དབྱིངས་ཀྱི་མཐས་གཏུགས་པ་ཐམས་ཅད་ན་ཡང་སེམས་ཅན་གྱི་རྒྱུད་ཇི་སྙེད་པ་ཞེས་བྱ་བ་ནས་གཞུང་དེ་བཞིན་དུ་ཡུལ་གྱི་འབྲས་བུའི་རྒྱུད་ཇི་སྙེད་པའི་བར་
དུ་དེ་དག་ཐམས་ཅད་སངས་རྒྱས་ཀྱི་མཐུས་རབ་ཏུ་སྣང་བར་གྱུར་ཏོ། །དེ་བཞིན་དུ་ལྷོ་ཕྱོགས་དང། དེ་བཞིན་དུ་ནུབ་ཕྱོགས་དང། དེ་བཞིན་དུ་བྱང་ཕྱོགས་དང། དེ་བཞིན་དུ་
བྱང་ཤར་གྱི་ཕྱོགས་མཚམས་དང། དེ་བཞིན་དུ་ཤར་ལྷོའི་ཕྱོགས་མཚམས་དང། དེ་བཞིན་དུ་ལྷོ་ནུབ་ཀྱི་ཕྱོགས་མཚམས་དང། དེ་བཞིན་དུ་ནུབ་བྱང་གི་ཕྱོགས་མཚམས་
དང༑ དེ་བཞིན་དུ་འོག་གི་ཕྱོགས་དང། དེ་བཞིན་དུ་སྟེང་གི་ཕྱོགས་ཀྱི་འཇིག་རྟེན་གྱི་ཁམས་བྱེ་བ་ཁྲག་ཁྲིག་བརྒྱ་སྟོང་ཚད་མེད་དཔག་ཏུ་མེད་པ། གྲངས་མེད་པ། བསམ་
གྱིས་མི་ཁྱབ་པ། མཚུངས་པ་མེད་པ། ཀུན་ཏུ་མཐའ་ཡས་པ། མུ་མེད་པ། ས་མཚམས་མེད་པ། གཞལ་དུ་མེད་པ། བརྗོད་དུ་མེད་པ། ཆོས་ཀྱི་དབྱིངས་ཀྱིས་ཀླས་པ། ནམ་མཁའི་

[308A]༄༅། །དབྱིངས་ཀྱི་མཐས་གཏུགས་པ་དག་ན་སེམས་ཅན་གྱི་རྒྱུད་ཇི་སྙེད་པ་ཞེས་བྱ་བ་ནས་གཞུང་དེ་བཞིན་དུ་ཡུལ་གྱི་འབྲས་བུའི་རྒྱུད་ཇི་སྙེད་པའི་བར་དུ་དེ་
དག་ཐམས་ཅད་སངས་རྒྱས་ཀྱི་བྱིན་གྱི་རླབས་ཀྱིས་རབ་ཏུ་སྣང་བར་གྱུར་ཏོ། །ཤིན་ཏུ་རྒྱས་པ་ཆེན་པོའི་མདོ། སངས་རྒྱས་ཕལ་པོ་ཆེ་ཞེས་བྱ་བ་ལས། བྱང་ཆུབ་སེམས་དཔའ་
དྲིས་པ་སྣང་བ་ཞེས་བྱ་བའི་ལེའུ་སྟེ། བཅོ་ལྔ་པའོ།།